Predkladacia správa

Generálna prokuratúra Slovenskej republiky predkladá na rokovanie Legislatívnej rady vlády Slovenskej republiky návrh zákona, ktorým sa mení a dopĺňa zákon č. 153/2001 Z. z. o prokuratúre v znení neskorších predpisov a o zmene a doplnení niektorých zákonov (ďalej len „návrh zákona“). 
 
Návrh zákona bol vypracovaný ako iniciatívny materiál a vychádza z Programového vyhlásenia vlády Slovenskej republiky 2012-2016 v časti Úloha štátu a verejného sektora. 

Obsahom predloženého návrhu zákona je zmena a doplnenie zákona č. 153/2001 Z. z. o prokuratúre v znení neskorších predpisov, zákona č. 385/2000 Z. z. o sudcoch a prísediacich a o zmene a doplnení niektorých zákonov v znení neskorších predpisov a zákona č. 154/2001    Z. z. o prokurátoroch a právnych čakateľoch prokuratúry v znení neskorších predpisov. 
 
Cieľom predloženého návrhu zákona je zefektívnenie činnosti prokuratúry Slovenskej republiky a zabezpečenie účinnejšej ochrany práv a zákonom chránených záujmov fyzických osôb, právnických osôb a štátu prostredníctvom precíznej úpravy pôsobnosti prokuratúry a právomocí prokurátorov v jednotlivých oblastiach pôsobnosti prokuratúry, ako aj postavenia prokurátorov, právnych čakateľov prokuratúry a asistentov prokurátorov.

Potreba komplexnej novely zákona č. 153/2001 Z. z. (čl. I), ako aj zákona č. 154/2001   Z. z. (čl. III) nastala v dôsledku poznatkov prokuratúry z aplikačnej praxe, a vyplýva tak z časového hľadiska od prijatia zákona č. 153/2001 Z. z. a zákona č. 154/2001 Z. z. (zákony boli vypracované a prijaté takmer pred 15 rokmi), ako aj zo zmeny viacerých zákonov, ktoré majú vzťah k jednotlivým oblastiam pôsobnosti prokuratúry, na ktoré doterajšia legislatívna činnosť nereagovala. Obidva zákony boli síce v minulosti viackrát novelizované, spravidla však išlo o čiastkové novely v súvislosti s prijatím, resp. novelizáciou iných zákonov. 

Predložený návrh zákona v čl. I obsahuje predovšetkým detailné prepracovanie niektorých oblastí pôsobnosti prokuratúry, precizovanie konkrétnych právomocí prokurátorov pri výkone pôsobnosti prokuratúry, ako aj dôslednejšiu úpravu pôsobnosti generálneho prokurátora Slovenskej republiky vo vzťahu k iným ústavným orgánom. V dôsledku opätovného zavedenia inštitútu právnych čakateľov prokuratúry je nevyhnutné upraviť ich právomoci (ale aj právomoci asistentov prokurátorov) pri výkone pôsobnosti prokuratúry tak, aby išlo o právomoci zákonné. Doterajšia úprava právomocí právnych čakateľov prokuratúry obsiahnutá v smernici generálneho prokurátora Slovenskej republiky č. 200/2001 Z. z. o jednoduchých úkonoch prokurátora, ktoré môže vykonávať právny čakateľ prokuratúry, sa javí ako nedostatočná. 

Obsahom čl. III predloženého návrhu zákona je komplexná úprava výberových konaní na prokuratúre s cieľom ustanoviť zákonné garancie ich transparentnosti a objektivity. Sprísňuje sa disciplinárna zodpovednosť prokurátorov. Komplexným spôsobom sa upravuje problematika samosprávy prokurátorov. Rozširujú sa oprávnenia prokurátorskej samosprávy, ktoré súvisia tiež s verejnou kontrolou prokuratúry. V súvislosti s prijatými odporúčaniami Skupiny štátov proti korupcii (GRECO) sa rozširuje okruh skutočností deklarovaných prokurátorom v majetkovom priznaní. Súčasné znenie zákona sa ďalej rozširuje o rámcovú úpravu pravidiel prokurátorskej etiky a etického kódexu prokurátora.
 
Stabilizuje sa sociálny status prokurátora. Návrh zákona vo viacerých ustanoveniach precizuje práva a povinnosti prokurátorov tak, aby právna úprava korešpondovala s právnou úpravou vzťahujúcou sa na sudcov. V tejto súvislosti sa v čl. II navrhuje aj zmena a doplnenie zákona č. 385/2000 Z. z. o sudcoch a prísediacich s tým, že rovnako ako v zákone č. 154/2001  Z. z. o prokurátoroch a právnych čakateľoch prokuratúry sa aj pre sudcov zavádzajú viaceré motivačné a zásluhové opatrenia. 
 
Návrh zákona je v súlade s Ústavou Slovenskej republiky, ústavnými zákonmi, medzinárodnými zmluvami, ktorými je Slovenská republika viazaná, zákonmi a s právom Európskej únie.

Návrh zákona zakladá zvýšené nároky na štátny rozpočet, nezakladá zvýšené nároky na rozpočty obcí a vyšších územných celkov. Predkladaný návrh zákona má pozitívny dopad na informatizáciu spoločnosti a pozitívne sociálne vplyvy.  Nemá žiadny vplyv na podnikateľské prostredie, nepredpokladá negatívny dopad na životné prostredie. 
Materiál sa predkladá s rozpormi s Radou prokurátorov Slovenskej republiky, s Najvyšším súdom Slovenskej republiky a s VIA IURIS (zástupcom verejnosti). 
Rozpor s Radou prokurátorov Slovenskej republiky pretrváva vo vzťahu k čl. III, bodom 14 (§ 10a), 36 [§ 26 ods. 1 písm. t)], 95 (§ 198 ods. 2 a 3) a 117 (§ 217a až 217d).
Rozpor s Najvyšším súdom Slovenskej republiky pretrváva k pripomienke nad rámec predloženého materiálu týkajúcej sa doplnenia čl. II návrhu zákona vo vzťahu k § 69 ods. 2 a 4 zákona č. 385/2000 Z. z. 
Rozpor s VIA IURIS pretrváva vo vzťahu k čl. I, bodom 8 a 14 (§ 7 ods. 2 a nadväzne na to § 9) a k čl. III, bodom 6 (§ 7a), 14 (§ 10a) a 29 (§ 21 a 21a).